Politiet trenger denne kulen til å frakte bomber. Men de har ikke bil til å trekke den.
Når politiets egen spesialressurs, bombegruppen, får melding om at bomber eller bombelignende gjenstander kan eksplodere, er de avhengige av å komme seg til stedet fort – med det nødvendige utstyret de trenger for å ufarliggjøre situasjonen. De har derfor en egen kule, som står fast på en tilhenger, som bomber eller bombelignende gjenstander plasseres i. Kulen er konstruert slik at det er trygt å frakte sprengstoff i den, uten at det oppstår skader. Denne «kuletilhengeren» veier rundt tre tonn, og krever et kraftig kjøretøy som kan trekke den, slik at bombegruppen kan gjøre jobben sin, hvor enn det måtte være. Det er bare et problem: Kjøretøyet som kan dra kulen, finnes ikke. – Det er et problem for tiden, for kulen er et viktig arbeidsverktøy for oss, sier sjef for bombegruppen ved Oslo politidistrikt, Johnny Lian, til VG.Bombegruppen har flere ganger varslet om behovet sitt. Allerede i Gjørv-rapporten fra 2012, kom det frem at bombegruppen opplever at utstyrssituasjonen ikke er bra nok. Fem år etter at bomben gikk av i Regjeringskvartalet, får bombegruppen nå beskjed om at det ikke finnes midler til eget kjøretøy til «kulehengeren». De må i stedet tilpasse andre biler, som egentlig ikke er egnet til oppgaven. Om alarmen går, og bombegruppen må rykke ut, må de bruke verdifull tid på å fjerne utstyr og last i andre biler, slik at bilen blir lettere og dermed kan dra tilhengeren med «spesialkulen». – Det er helt klart at vi burde hatt en egen bil til det. Slik situasjonen er nå, kan vi bli forsinket av denne grunn. I praksis betyr det at man må ta av vekt av en bil for å få riktig lastevekt totalt sett, før vi kan dra, sier Lian, som opplyser at «spesialkulen» er i bruk månedlig.Bombegruppen har tidligere hatt egnede kjøretøy, som nå er skiftet ut på grunn av at de var «gått ut på dato». De ble likevel aldri erstattet. – Det er til enhver tid en pågående vurdering og prioritering ut fra det handlingsrommet vi har. Som alle andre statlige etater har politiet et begrenset økonomisk handlingsrom hvor det kreves at ledere må prioritere, sier politiinspektør Ole Vidar Dahl, som er leder for Nasjonale bistandsressurser ved Oslo politidistrikt. Justis- og beredskapsdepartementet hadde «ikke mulighet» til å kommentere saken onsdag.
Om alarmen går, må politiet bruke tid på å tilpasse andre biler for å kunne trekke med seg «bombekule-tilhengeren».